BAC Canberra
Store norske leksikon,Samfunn,Forsvar og sikkerhet,Våpen og militært materiell,Militærfly,Bombefly
BAC Canberra var et tomotors, jetdrevet taktisk bombefly, opprinnelig utviklet og produsert av English Electric Aviation Ltd. Det var første jetdrevne bombefly som ble produsert i Storbritannia, og det første jetdrevne bombefly som ble tatt i bruk av det britiske flyvåpenet.
Historie Canberra fløy første gang 13. mai 1949, og de første serieproduserte flyene ble levert til Royal Air Force fra begynnelsen av 1951. Omkring 950 fly ble produsert, inkludert 48 på lisens i Australia. Omkring 400 fly ble i tillegg produsert i USA som Martin B-57, i utgangspunktet nesten identisk med den britiske Canberra, men utviklet seg annerledes gjennom en rekke amerikanskutviklede varianter.I det britiske flyvåpenet ble Canberra utrangert som bombefly i 1972, men ble fortsatt brukt i andre roller i mange år etterpå. Canberra fotorekognoseringsfly ble levert allerede ved slutten av 1952, og disse var i bruk helt til 2006.Canberra ble eksportert til en rekke land, blant annet Argentina og India. I konflikter ble britiske Canberra bombefly brukt mot egyptiske mål under Suez-konflikten, og australske Canberra så utstrakt bruk under Vietnamkrigen. Indiske Canberra ble også brukt i kamp, både mot Pakistan og Kina, og Argentina brukte flytypen under Falklandskrigen, hvor ett ble skutt ned av britiske styrker. Spesifikasjoner Den første masseproduserte varianten Canberra B.2 (over 400 produsert) var utstyrt med to Rolls-Royce Avon turbojetmotorer (se flymotor), hver med en skyvkraft på 28,9 kN. Flyet hadde normalt en bombelast opptil 2722 kilogram (6000 pund), og våpen inkluderte fra 1957 taktiske kjernevåpen. Vingespenn: 19,24 meter Lengde: 19,96 meter Maksimal startvekt: 20 865 kilogram Toppfart: 919 kilometer i timen ved 40 000 fot (12 192 meter) Les mer i Store norske leksikon bombefly Royal Air Force British Aircraft Corporation Litteratur Mason, Francis K.: The British Bomber since 1914, Putnam Aeronautical Books, London, 1994 Thetford, Owen: Aircraft of the Royal Air Force since 1918, Putnam Aeronautical Books, London, 1995